Brittitutkija on saanut lupaavia tuloksia LSD:n käytöstä riippuvuuksien hoidossa, uutisoi The Independent -lehti sunnuntaina.

Ennen kuin LSD vuonna 1971 määriteltiin laittomaksi huumeeksi, sitä tutkittiin ja käytettiin Yhdysvalloissa psyykkisten sairauksien ja päihderiippuvuuksien hoidossa. Vuonna 2012 tehtiin tuolta ajalta käytettävissä olevia tutkimustuloksia yhdistävä meta-analyysi. Sen tulokset osoittivat LSD:n vaikuttavan myönteisesti alkoholismin hoitotuloksiin. Syitä ilmiölle ei tuolloin pystytty luotettavasti selvittämään.

Tutkija Robin Carhart-Harris on nyt edennyt myös syiden selvittämisessä aivojen kuvantamisen avulla.